Jong man sterf as heldGareth Roberts. Foto: Verskaf Gareth Roberts (23), ŉ jong man van Rustenburg in Noordwes, het Sondag as ŉ held gesterf toe hy op pad kerk toe mense te hulp gesnel het terwyl hulle voertuig besig was om gekaap te word. Carina Roberts (42), Gareth se ma, het Maandag aan Maroela Media gesê hulle was saam met haar verloofde, Francois du Plessis (53), op pad kerk toe, toe hulle by die BP-vulstasie naby Waterfall Mall stilgehou het om geld te trek. “Terwyl ons daar was, het ons ŉ klomp skote gehoor en gesien mense hardloop weg van die winkelsentrum af,” het Roberts gesê. “Ons sien toe naby die vulstasie hoe drie mans hardloop terwyl veilligheidswagte hulle volg. Die verdagtes het op ŉ NP200 Nissan-bakkie afgepyl wat by die verkeerslig stilgestaan het. ŉ Vrou en man met ŉ kind was in die bakkie.” Roberts het gesê die verdagtes het ŉ vuurwapen op die bakkie se insittendes gerig en hulle uit die bakkie geboender om dit te kaap. “My seun is daar weg en het gesê hy gaan help. Toe hy by die bakkie kom, het hy met die man wat sy vuurwapen op die bestuurder van die bakkie gerig het gestoei en probeer verhoed dat die verdagte in die bakkie klim.” Sy het gesê sy het drie skote hoor afgaan en met die derde skoot het Gareth inmekaargesak. Volgens die polisie is Gareth twee keer in sy bolyf gewond. Die verdagtes het in die bakkie gespring en van die toneel weggejaag. Roberts het na haar enigste seun gehardloop om hom te help. Hulle het self met Gareth na ŉ nabygeleë hospitaal gehaas waar dokters nagenoeg twee en ŉ half ure gepoog het om sy lewe te red. Hy het in die hospitaal aan sy wonde beswyk. Volgens omstanders wat hul ervaring van die voorval op die Faceboek-groep Staan Saam Rustenburg gedeel het, het Gareth se optrede die bestuurder van die bakkie se lewe gered. “My kind was ŉ warrior en was bang vir niks nie. Hy het onregverdigheid gehaat en sou nooit toelaat dat iemand iets by iemand anders steel of hulle seermaak nie, maak nie saak wat die persone se ras is nie. Hy het geglo in geregtigheid en was ŉ vredeliewende mens en lief vir mense. Hy was mal oor die buitelewe en die natuur en het altyd vir my blomme aangedra,” het Roberts gesê. Gareth het die afgelope drie maande as ŉ petroljoggie by ŉ vulstasie in die dorp gewerk. Hy sou volgende week bevestiging gekry het of hy moontlik oorsee by pretparke kon gaan werk. “Ons almal was nog so opgewonde vir hom en nou moet ons ŉ begrafnis reël,” sê sy hartseer. Gareth Roberts. Foto: Verskaf Cobus Combrink van Econo Funerals het aangebied om die begrafnis te reël en ‘n anonieme skenker het die onkostes gedra. Hy word Donderdag om 11:00 uit die Agape-kerk begrawe. Buiten sy ma, laat Gareth sy pa en twee oupas agter. Kapt. Elsabé Augoustides, woordvoerder van die Rustenburg-polisie, het die voorval aan Maroela Media bevestig. Sy het gesê die gebeure in aanloop tot Gareth se skietdood, was ŉ gewapende rooftog by ŉ winkel in die winkelsentrum wat elektroniese ware verkoop. “Ses gewapende mans sonder klapmusse het omstreeks 10:00 op die winkel toegeslaan en die assistentbestuurder in die kantoor in geneem en gedwing om die groot kluis oop te sluit,” het Augoustides. Die verdagtes het met ŉ aantal selfone, tablet- en skootrekenaars uit die winkel gehardloop en dit vermoedelik in ŉ swart Jetta gelaai toe veiligheidwagte van die winkelsentrum op hulle afgestorm het. Van die verdagtes het vermoedelik in die voertuig weggejaag en die drie verdagtes wat vermoedelik met Gareth se moord verbind word, het te voet in die rigting van die BP-vulstasie gehardloop terwyl die wagte hulle agternagesit het. Die skote wat Robertse gehoor het, is toe afgevuur. Die polisie ondersoek ŉ saak van sakeroof, kaping en moord. Niemand is nog in verband met die voorval in hegtenis geneem nie. Die bakkie wat gekaap is, is sowat twee ure ná die voorval verlate in Geelhoutpark naby die stadion gevind. Daar is nog geen teken van die gesteelde goedere nie.